‘Lift’ vlieg Donderdag eerste keerDie laekoste-lugredery se eerste vlug is Donderdag. (Foto: Lift/Facebook) Suid-Afrika se jongste laekostelugredery, Lift, sprei Donderdag vir die eerste keer sy vlerke op ŉ vlug tussen Johannesburg en Kaapstad. Die redery sê hy konsentreer aanvanklik op vlugte tussen Johannesburg, die Moederstad en George. “Baie dink dis waansinnig om in hierdie tyd ŉ lugredery op die been te bring. Ons dink dis die beste tyd ooit,” sê Gidon Novick, medestigter van die redery. Novick was ook ŉ medestigter van die laekoste redery Kulula. Die ander stigter is Jonathan Ayache, ŉ voormalige bedryfshoof vir Uber in Afrika suid van die Sahara. Novick sê dit is hoog tyd dat die aanbodgedrewe, skuldgedompelde benadering tot rederye verander en meen die Covid-19-pandemie het bewys dit is nie ŉ volhoubare benadering nie. Die bemanning se uitrustings is van Superbalist. (Foto: Lift/Facebook) “Pleks daarvan is dit tyd vir ŉ aanvraaggedrewe sakemodel.” Lift voer aan in ŉ tyd waarin dit moeilik is vir mense om hul lewe behoorlik te plan, kan vlugte 24 uur of meer voor die tyd teen geen bykomende koste of boetes verander word nie. Indien die koste vir ŉ veranderde vlug meer is, betaal die kliënt bloot die verskil in. As ŉ reisiger vroeg by die lughawe is, kan hy of sy navraag doen om te hoor of plek op ŉ vroeëre vlug beskikbaar is – en indien wel, vlieg jy saam teen geen bykomende koste nie. Die redery se bemanning word geklee in uitrustings van die aanlyn-handelaar Superbalist en spyseniering aan boord word behartig deur Vida e Caffè. Passasiers op middagvlugte kan ook uitsien na ŉ keur van Suid-Afrika se voorste wynlandgoedere. Lift word bedryf deur Global Aviation en maak gebruik van ŉ vloot Airbus A320-vliegtuie. (Foto: Lift/Facebook) Die maatskappy sê die naam van die redery is die geesteskind van agt kreatiewe Suid-Afrikaners wat deelgeneem het aan wat die redery bestempel as die land se grootste naamgee-kompetisie. Meer as 25 000 voorstelle vir ŉ naam vir die redery is ontvang. Die maatskappy sê die naam is ŉ vergestalting van nie net die wonder van vlieg nie, maar ook van ŉ spesifieke beskouing van die wêreld en die land. Die wenners van die naamgee-kompetisie kry gratis vlugte en hul name is op die heel eerste vliegtuig aangebring.